План – канспект-урока беларускай мовы ў 7 класе

Тэма ўрока:

Правапіс не з дзеепрыслоўямі

Мэты ўрока:

Адукацыйная: паўтарыць правілы напісання часціцы не з рознымі часцінамі мовы, шляхам прымянення прыёма аналогіі выявіць правілы напісання часціцы не з дзеепрыслоўямі.

Развіваючая: выпрацаваць навык нарматыўнага напісання не з дзеепрыслоўямі, развіваць арфаграфічную пільнасць.

Выхаваўчая: спрыяць выхаванню ў вучняў пачуцця гонару за прыналежнасць да народа з такой гераічнай гісторыяй.

Тып урока: урок камбінаванай будовы

Абсталяванне: падручнік, ліст самаацэнкі, прэзентацыя, заданні на картках.

Ход урока

І. Арганізацыйны момант.

ІІ. Вызначэнне тэмы, пастаноўка мэт і задач урока.

Кожны ўрок – гэта падарожжа ў краіну ведаў. Тэма нашага ўрока “Правапіс не з дзеепрыслоўямі”. Давайце вызначым мэту ўрока.

Пастаноўка мэт і задач урока з дапамогай апорных слоў: успомнім…, даведаемся…., навучымся…

Такім чынам, сёння на ўроку мы паўторым, як пішацца не з рознымі часцінамі мовы, успомнім, што такое дзеепрыслоўе, даведаемся, як пішацца дзеепрыслоўе з часціцай не, будзем выпрацоўваць навыкі граматнага пісьма.

У вас на сталах ляжыць картка, якая называецца “Ліст самаацэнкі”, напішыце зверху сваё імя і прозвішча.

На лісце пазначаны тыя заданні, якія мы будзем выконваць. Унізе для даведкі знаходзяцца сімвалы-знакі, якімі вы будзеце ацэньваць самі сябе:

+ - заданне выканана без памылак

? - заданне выканана, але ёсць некалькі памылак

* - заданне не выканана, дапушчана шмат памылак

Ліст самаацэнкі

|  |
| --- |
| Прозвішча, імя вучня |
| Заданне | Слоўнікавы дыктант | Тэкст | Правіла | Словазлучэнні | “Карэктар” |
| Ацэнка |  |  |  |  |  |

Урок будзе цікавы яшчэ і таму, што пабудаваны ён на аснове ўжо знаёмага вам апавядання Васіля Быкава “Незагойная рана”: “На пагорку, збоч дарогі, на ўзлеску незвычайна ярка і чыста неяк у гэты халодны восеньскі вечар бялеў каменны абеліск з зоркай наверсе – звычайны вайсковы помнік тым, хто не дайшоў да Берліна.”

Такіх абеліскаў з чырвонай зоркай на тэрыторыі Беларусі шмат. Я падрыхтавала для вас шмат зорак. За кожны правільны адказ вы атрымаеце чырвоную зорку. Напрыканцы ўрока зоркі падлічым. Самыя актыўныя атрымаюць добрую адзнаку.

ІІІ. Актуалізацыя атрыманых раней ведаў.

А) Праца з эпіграфам.

Да болю можа кожны прыцярпецца

І да (н…) шчасця, толькі (не) яны,

Што страцілі дзяцей…

Гарыць для іх цяпельца

На тым далёкім беразе вайны.

…Уюцца каснікі агню і скачуць.

І твары ўзнікаюць з (не) быцця.

Цалуюць іх кабеты, ціха плачуць

І (не) клянуць самотнага жыцця.

Пімен Панчанка “Іх вечныя агні”

* Якія пачуцці і перажыванні выклікалі ў вас радкі з верша Пімена Панчанкі?
* Ці можна радкі з верша выкарыстаць у якасці эпіграфа да апавядання Васіля Быкава “Незагойная рана”?
* У вершы ёсць арфаграмы на правапіс не з рознымі часцінамі мовы. Растлумачце, калі ласка, правапіс выдзеленых слоў.
* Правапіс не з якімі часцінамі мовы вы ўжо ведаеце? (назоўнік, прыметнік, займеннік, лічэбнік, дзеяслоў, дзеепрыметнік)
* Як вызначыць: пішацца не са словам асобна ці разам? (трэба вызначыць часціну мовы і ўспомніць правіла)

Б) Арфаграфічная размінка. Слоўнікавы дыктант на тэму “Правапіс дзеяслова і дзеепрыметніка з часціцай не”. Вызначце часціну мовы і запішыце словы ў табліцу, пішучы не разам ці асобна.

|  |  |  |
| --- | --- | --- |
| дзеяслоў | дзеепрыметнік | дзеепрыслоўе |
|  |  |  |

Незагойная рана, у спісах не значыцца, не знаходзіла сабе месца, не загароджаны нікім двор, помнік не дагледжан, маці непакоіцца.

|  |  |  |
| --- | --- | --- |
| дзеяслоў | дзеепрыметнік | дзеепрыслоўе |
| у спісах не значыцца | незагойная рана |  |
| не знаходзіла сабе месца | не загароджаны нікім двор |  |
| маці непакоіцца | помнік не дагледжан |  |

Тлумачэнне правапісу.

Такім чынам, мы ўспомнілі, як пішуцца розныя часціны мовы з не.

Не забудзьце пазначыць у лісце самаацэнкі, як вы справіліся з заданнем.

IV. Тлумачэнне новага матэрыялу

А) Лінгвістычнае даследаванне.

У нас засталася незапоўненай апошняя калонка.

Для таго, каб знайсці адказ на пытанне, як пішацца не з дзеепрыслоўямі, звернемся зноў да апавядання Васіля Быкава.

Праца з тэкстам.

Старая паклала ля печы дровы, прыслухалася да знаёмай цішыні пустой хаты і, не распранаючыся, апусцілася на лаўку. Так яна сядзела доўга, думала ўсё пра адно і тое ж: дзе ён, ці жывы, ці не?

Спакваля змрок зусім затуліў пакой, толькі ўсё яшчэ бялела ля парога печ ды шарэлі вокны. Тэкля ўсё сядзела не кратаючыся, склаўшы на каленях рукі і схіліўшы ў задуме голаў. Яна моцна скаланулася, калі на ганку грукнулі нечыя крокі, і, як заўсёды на ўсялякі стук, абамлела яе сэрца. “Ён!” Не маючы ўжо сілы ўскочыць і кінуцца насустрач, яна застыла ў напружаным пакутным чаканні.

* Успомніце, што такое дзеепрыслоўе? Як пазнаць дзеепрыслоўе ў тэксце?
* Выпішыце ў трэцюю калонку табліцы дзеепрыслоўі разам з часціцай не.
* Як пішацца не з дзеепрыслоўямі? Правапіс не з якой часцінай мовы нагадвае?

Праца з табліцай. Параўнайце правапіс дзеяслова і дзеепрыслоўя.

|  |
| --- |
| Параўнайце |
| не распранацца | не распранаючыся |
| не схіліць | не схіліўшы |
| непакоіцьнедамагацьняволіцьненавідзець  | непакоячысянедамагаючыняволячыненавідзячы  |

* Паспрабуйце самастойна сфармуляваць правіла.

Б) Чытанне правіла па падручніку. Дапішыце прыклады ў табліцу, каб былі прадстаўлены ўсе выпадкі напісання не з дзеепрыслоўем.

|  |  |  |
| --- | --- | --- |
| дзеяслоў | дзеепрыметнік | дзеепрыслоўе |
| у спісах не значыцца | незагойная рана | не распранаючыся |
| не знаходзіла сабе месца | не загароджаны нікім двор | не кратаючыся |
| маці непакоіцца | помнік не дагледжан | не маючы |
|  |  | непакоячыся недамагаючы няволячы ненавідзячы  |

В) Прагаварыце правіла па табліцы суседу па парце. (праца ў парах)

Не забудзьце пазначыць у лісце самаацэнкі свае вынікі.

V. Замацаванне новага матэрыялу

А) Праца са словазлучэннямі.

Запішыце, раскрываючы дужкі.

(Не) пакоячыся пра сына, (не) навідзячы ворагаў, (не) заплюшчваючы вачэй, (не) зачыніўшы сенцаў; (не) ведаючы, што і падумаць.

З падкрэсленымі словазлучэннямі складзіце і запішыце сказы, абапіраючыся на змест апавядання “Незагойная рана”.

Паслухайце, як гэтыя словазлучэнні гучаць у апавяданні Васіля Быкава.

Яна не заснула, ды і не намагалася зрабіць гэта, а ляжала так, не заплюшчваючы вачэй, і ў змроку хаты перад ёй паўставалі даўнія, але незабыўныя малюнкі.

Ад нясцерпных жахаў яна прачынаецца на досвітку і, знясіленая ад перажытага за ноч, нерухома ляжыць, не ведаючы, што і падумаць.

Пазначце ў лісце самаацэнкі, як вы справіліся з заданнем.

Б). Фізкультхвілінка

Пры выкананні наступнага задання трэба быць вельмі ўважлівымі, каб не прапусціць у тэксце памылкі. Вось чаму я прапаную вам правесці фізкультхвілінку для адпачынку вачэй. Паглядзіце ўдаль, затым, не паварочваючы галавы, улева, управа, уверх, уніз. Заплюшчыце вочы. Паўтарыце яшчэ раз.

В). Гульня “Карэктар” (праца ў парах)

…Тэкля ўсё ішла, сама няведаючы, куды і па што. Яна ведала пэўна, што счасце не спаткае яе на гэтай дарозе. Але не магла яна і вярнуца назад, нямаючы сілы на тое вяртанне.

…Хістаючыся ад горкіх прадчуванняў, што хлынулі ў яе душу, Тэкля сышла з дарогі і, узнімаючы нагамі некрануты нікім пласт шапатлівага лісця, падалася да помніка.

…Не, яго не было тут. “Лейтэнант Авяр’янаў, гвардыі старшына Кузняцоў, радавыя Бондараў, Піліпенка, Чарных і іншыя”. Але хто ж гэтыя іншыя, чаму ненапісаны іхнія імёны? А можа, і ён тут у ліку гэтых невядомых “іншых”?

Запішыце правільна словы, у якіх дапушчаны памылкі, растлумачце правапіс. (У тэксце шэсць арфаграфічных памылак)

счасце – шчасце,

вярнуца – вярнуцца,

няведаючы – не ведаючы

нямаючы – не маючы,

некрануты нікім пласт – не крануты нікім пласт,

ненапісаны імёны – не напісаны імёны.

Не забудзьце пазначыць у лісце самаацэнкі свае вынікі.

Заключнае слова настаўніка.

У горадзе Жодзіна ўзведзены помнік у гонар маці-патрыёткі Анастасіі Фамінічны Купрыянавай, Жанчына ўзгадавала сямёра дзяцей. У гады Вялікай Айчыннай вайны пяцёра пайшлі на фронт. І не вярнуліся. Кажуць, для маці няма гора страшнейшага за тое, чым перажыць сваё дзіця. А яна перажыла пяць сыноў. Малодшы з іх – Герой Савецкага Саюза Пётр Купрыянаў закрыў сваім целам амбразуру варожага дзота, паўтарыўшы подзвіг А.Матросава.

Кожнага трэцяга свайго сына ці дачку не дачакалася маці-Беларусь з Вялікай Айчыннай вайны. Мы памятаем тых, хто сёння падарыў нам мірнае неба над галавою, і ганарымся тым, што мы, беларусы, народ з гераічнай гісторыяй, што ў нас такі вялікі пісьменнік, як Васіль Уладзіміравіч Быкаў.

Гучыць музыка Яна Фрэнкеля да песні “Журавы”. На стале запальваецца свечка. Усім вучням вучням прапануецца ўстаць і яшчэ раз успомніць такіх маці-пакутніц, як Тэкля, што не прычакалі з поля бою сваіх дзяцей, усіх, хто не дажыў да светлага дня Перамогі.

VI. Рэфлексія, падвядзенне вынікаў.

* Што новага вы даведаліся пра дзеепрыслоўе?
* Якія віды работ былі для вас цікавыя?
* Падыміце рукі тыя, хто за ўсе заданні паставіў сабе плюс. Вы гэту тэму засвоілі добра, вы малайцы.
* Падыміце рукі тыя, хто за ўсе заданні паставіў сабе 5 плюсаў. Вы таксама добра справіліся з заданнямі, але будзьце больш уважлівымі.

Усім вам хачу пажадаць: старайцеся, і ў вас усё атрымаецца.

Выстаўленне адзнак.

VIІ. Дамашняе заданне: §29, пр. 185 ці 186 (на выбар вучня)